JiB (Jesus in Bloemhof), die skool se geestelike-vereniging, en die naweek van 7 tot 9 September buite Franschhoek gaan kamp waar die tema “wees die lig” opnuut in die kollig was. Me. Zané Burger, JiB se skakelonderwyser, het saam met me. Lizna Kriel, ’n oudleerder en oud-onderwyser, ’n bemagtigingskursus getiteld “Shine” aangebied.
Behalwe vir die geestelike pitkos het me. Desiré Coetzee en me. Nina Reynolds vir heelwat pret gesorg deur verskeie aktiwiteite wat hulle aangebied het – soos die staptog teen die berg uit.
Die lofsang was ongelooflik spesiaal en elke individu kon tydens die stiltetye persoonlik raak met hul Vader. Tydens groepsbesprekings het hartsvriendinne mekaar vir die eerste keer ontmoet. Ons het ’n staptog aangepak en was weerens dankbaar vir God se pragtige skepping. Die “fun-span” het prettige speletjies aangebied waar jy die geleentheid kon kry om ’n koppie met ’n watergeweer om te skiet of selfs net met jou groep ’n selfie by die rivier te gaan neem.
Ek kan met alle eerlikheid sê dat Jesus elke individuele meisie se gees aangeraak het en aan haar ’n nuwe lewenslus verskaf het. Ons is vir ewig dankbaar dat ’n geleentheid soos dié ons lewens kon verander. Ons kan nie wag om Sy hoop en liefde in die Bloemhofgange uit te straal en uit te leef nie!